b'\n_START_ARTICLE_\nMykolas Kosakovskis\n_START_SECTION_\nBiografija\n_START_PARAGRAPH_\nKilo i\xc5\xa1 Lietuvos didik\xc5\xb3, graf\xc5\xb3 Kosakovski\xc5\xb3 gimin\xc4\x97s, herbo \xe2\x80\x9eSlepovron\xe2\x80\x9c savininkas. \xc5\xbdemaitijos stalininko ir Kauno sargybinio Dominyko Kosakovskio (1711\xe2\x80\x931743) ir Marijanos Zabielait\xc4\x97s vyriausiasis i\xc5\xa1 keturi\xc5\xb3 s\xc5\xabn\xc5\xb3. Jaunesnieji broliai\xc2\xa0\xe2\x80\x93 Livonijos ka\xc5\xa1telionas Antanas, Livonijos vyskupas Juozapas Kazimieras ir paskutinis Lietuvos didysis etmonas Simonas Martynas._NEWLINE_1764 metais Mykolas Kosakovskis buvo i\xc5\xa1rinktas pasiuntiniu nuo Kauno pavieto \xc4\xaf elekcin\xc4\xaf seim\xc4\x85, kur palaik\xc4\x97 Stanislovo Augusto Poniatovskio i\xc5\xa1rinkim\xc4\x85 \xc4\xaf Lenkijos karaliaus sost\xc4\x85. 1781 metais gavo Vitebsko ka\xc5\xa1teliono pareigyb\xc4\x99. 1787 metais Mykolas Kosakovskis buvo paskirtas Vitebsko vaivada. 1788 metais buvo i\xc5\xa1rinktas pasiuntiniu \xc4\xaf Ketveri\xc5\xb3 met\xc5\xb3 seim\xc4\x85._NEWLINE_1791 met\xc5\xb3 gegu\xc5\xbe\xc4\x97s 3 d. konstitucijos prie\xc5\xa1ininkas. Buvo \xc4\xaftrauktas \xc4\xaf 1792 metais Rusijos pasiuntinio Jakobo Ivanovi\xc4\x8diaus Bulgakovo sudaryt\xc4\x85 pasiuntini\xc5\xb3 ir senatori\xc5\xb3, pasisakiusi\xc5\xb3 prie\xc5\xa1 ATR tvarkos reformavim\xc4\x85, s\xc4\x85ra\xc5\xa1\xc4\x85._NEWLINE_1792 metais Vitebsko vaivada Mykolas Kosakovskis buvo paskirtas LDK generalin\xc4\x97s konfederacijos patar\xc4\x97ju Targovicos konfederacijos sud\xc4\x97tyje. 1794 metais buvo paskirtas pirmuoju Braclavo vaivada. Tais pa\xc4\x8diais metais Mykolas Kosakovskis tapo Lietuvos Tribunolo mar\xc5\xa1alka, bet kilus Tado Kostiu\xc5\xa1kos sukilimui t\xc5\xb3 pareig\xc5\xb3 eiti neprad\xc4\x97jo._NEWLINE_1798 met\xc5\xb3 saus\xc4\xaf 64-metis Mykolas Kosakovskis mir\xc4\x97, buvo palaidotas Kosakovski\xc5\xb3 gimin\xc4\x97 koply\xc4\x8dioje\xc2\xa0\xe2\x80\x93 Vaitku\xc5\xa1kyje.\n_START_SECTION_\n\xc5\xa0eima\n_START_PARAGRAPH_\nBuvo ved\xc4\x99s Barbor\xc4\x85 Zyberg (m. 1811), Mykolo Tyzenhauzo na\xc5\xa1l\xc4\x99, vald\xc5\xbeiusi\xc4\x85 Vepri\xc5\xb3 dvar\xc4\x85. Su ja tur\xc4\x97jo s\xc5\xabn\xc5\xb3\xc2\xa0\xe2\x80\x93 Lietuvos didij\xc4\xaf med\xc5\xbeiokl\xc4\xaf Juozap\xc4\x85 Dominyk\xc4\x85 (1771\xe2\x80\x931840).'